Agenții rutieri vor fi prezentați astăzi magistraţilor Tribunalului Mureș cu propunere de arestare preventivă.

Ei sunt acuzați de luare de mită în formă continuată, dar și de abuz în serviciu și fals intelectual, fiind suspectați că primeau bani de la șoferii care greșeau în trafic pentru a scăpa de amenzi. Ilegalitățile ar fi avut loc încă de anul trecut.

Procurorii și ofițerii de la Direcția Generală Anticorupție Mureș au făcut, săptămâna trecută, percheziții și au ridicat de la sediul Poliției din Reghin mai mulți saci cu documente.